ก.ล.ต. พักงานมาร์เก็ตติ้ง “โกลเบล็ก” 9 เดือน ฐานรับมอบหมายซื้อ-ขายแทนลูกค้า
“ก.ล.ต.” สั่งพักงานมาร์เก็ตติ้ง “บล.โกลเบล็ก” 9 เดือน ฐานไม่ปฏิบัติหน้าที่ด้วยความรับผิดชอบ-รอบคอบเยี่ยงผู้ประกอบวิชาชีพ และไม่ปฏิบัติหน้าที่หรือให้บริการด้วยความซื่อสัตย์สุจริต

7 ธ.ค. 2564

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สั่งพักการให้ความเห็นชอบเป็นผู้แนะนำการลงทุนตราสารซับซ้อนประเภท 1 และผู้จัดการสาขารายนางสาวธนัญชกร ขาวเพียรพานิชย์ ขณะกระทำผิดสังกัด บล.โกลเบล็ก กรณีรับมอบหมายในการตัดสินใจซื้อขายหลักทรัพย์แทนผู้ลงทุน
โดยสำนักงาน ก.ล.ต. ได้รับรายงานการตรวจสอบจาก บล.โกลเบล็ก และตรวจสอบข้อเท็จจริงเพิ่มเติมพบว่า ระหว่างวันที่ 29 กันยายน 2558 ถึงวันที่ 1 มิถุนายน 2563 นางสาวธนัญชกรรับมอบหมายจากลูกค้ารายหนึ่งในการตัดสินใจซื้อขายหลักทรัพย์แทน โดยสั่งซื้อขายให้แล้วแจ้งรายการซื้อขายให้ลูกค้าทราบภายหลัง รวมทั้งแจ้งให้ลูกค้าโอนเงินเข้าบัญชีเงินฝากธนาคารของลูกค้าที่ใช้ชำระค่าซื้อขายหลักทรัพย์เมื่อเงินในบัญชีมีไม่เพียงพอ โดยลูกค้าไม่ได้ทักท้วงรายการซื้อขายและการชำระราคา
ทั้งนี้ก.ล.ต. พิจารณาแล้วเห็นว่า นางสาวธนัญชกรไม่ปฏิบัติหน้าที่ด้วยความรับผิดชอบและรอบคอบเยี่ยงผู้ประกอบวิชาชีพ และไม่ปฏิบัติหน้าที่หรือให้บริการด้วยความซื่อสัตย์สุจริตตามประกาศคณะกรรมการกำกับตลาดทุน ก.ล.ต.จึงพักการให้ความเห็นชอบเป็นผู้แนะนำการลงทุนตราสารซับซ้อนประเภท 1 และผู้จัดการสาขาเป็นเวลา 9 เดือน นับตั้งแต่วันที่ 8 ธันวาคม 2564
สำหรับในการพิจารณากำหนดโทษ ก.ล.ต. ได้นำปัจจัยดังต่อไปนี้มาใช้ประกอบการพิจารณาของ ก.ล.ต. ด้วย ได้แก่ บทบาทความเกี่ยวข้องและพฤติกรรมของบุคคลที่ถูกพิจารณา การลงโทษที่บุคคลนั้นได้รับไปแล้ว ผลกระทบความเสียหาย หรือผลประโยชน์ที่เกิดขึ้น การแก้ไขหรือการดำเนินการอื่นที่เป็นประโยชน์หรือขัดขวางการปฏิบัติงานของ ก.ล.ต. และประวัติหรือพฤติกรรมในอดีตอื่นใดที่แสดงถึงความไม่เหมาะสมที่จะเป็นบุคลากรในธุรกิจตลาดทุน
อย่างไรก็ตามก.ล.ต. ขอย้ำให้ผู้ลงทุนระมัดระวังและไม่มอบหมายให้ผู้แนะนำการลงทุนตัดสินใจซื้อขายแทน ทั้งนี้ ในกรณีที่ผู้ลงทุนต้องการให้บุคคลอื่นสั่งซื้อขายแทนต้องทำหนังสือมอบอำนาจเป็นลายลักษณ์อักษรไว้ และควรหมั่นตรวจสอบเอกสารยืนยันการซื้อขายหลักทรัพย์ และรายงานหลักทรัพย์คงเหลือเป็นประจำ ซึ่งต้องเป็นเอกสารที่ออกโดยบริษัทหลักทรัพย์ หากมีข้อสงสัยควรติดต่อฝ่ายปฏิบัติการด้านหลักทรัพย์โดยเร็ว